ଭୁବନେଶ୍ୱର, ମାର୍ଚ୍ଚ ୧୧(ଲୋକାଲ ୱାୟାର): ବିଧାନସଭାରେ ବଜେଟ ଅଧିବେଶନର ଦ୍ୱିତୀୟ ପର୍ଯ୍ୟାୟ ବୁଧବାର ଆରମ୍ଭ ହୋଇଥିବା ବେଳେ ୟେସ ବ୍ୟାଙ୍କରେ ଶ୍ରୀମନ୍ଦିର ଟଙ୍କା ରଖାଯିବା ପ୍ରସଙ୍ଗକୁ ନେଇ ପ୍ରବଳ ହଟ୍ଟଗୋଳ ହୋଇଥିଲା ଏବଂ ଏ ସମ୍ପର୍କରେ ଗୁରୁବାର ଆଲୋଚନା ହେବ ବୋଲି ସ୍ଥିର ହୋଇଛି ।
ବୁଧବାର ଗୃହ କାର୍ଯ୍ୟ ଆରମ୍ଭ ହେବା ମାତ୍ରେ କଂଗ୍ରେସ ବିଧାୟକମାନେ ଏହି ପ୍ରସଙ୍ଗ ଉଠାଇ ହଟ୍ଟଗୋଳ କରିବାରୁ ବାଚସ୍ପତି ଗୃହକୁ ଦୁଇଥର ମୁଲତବୀ ରଖିବାକୁ ବାଧ୍ୟ ହୋଇଥିଲେ ।
ବିରୋଧୀ ସଦସ୍ୟ ମାନେ ଗୃହରେ ପ୍ରଶ୍ନ କରିଥିଲେ, କୌଣସି ରାଷ୍ଟ୍ରାୟତ ବ୍ୟାଙ୍କରେ ନ ରଖି ସରକାର ୟେସ୍ ବ୍ୟାଙ୍କରେ କ'ଣ ପାଇଁ ଟଙ୍କା ଜମା ରଖିଲେ?
କଟକ, ମାର୍ଚ୍ଚ ୧୦(ଲୋକାଲ ୱାୟାର): ମଙ୍ଗଳବାର ସକାଳେ ଫାଇଭ-ଟି ସଚିବ ଭି.କେ. ପାଣ୍ଡିଆନ୍ ଅଚାନକ ସ୍ଥାନୀୟ ବାଦାମବାଡି ବସଷ୍ଟାଣ୍ଡ ପରିଦର୍ଶନ କରିଛନ୍ତି।
କଟକ ଜିଲ୍ଲାପାଳ ଭବାନୀ ଶଙ୍କର ଚଇନି, ପୁଲିସ କମିଶନର ସୁଧାଂଶୁ ଷଡ଼ଙ୍ଗୀ, କେନ୍ଦାରଞ୍ଚାଳ ଆର୍.ଡି.ସି. ଅନିଲ କୁମାର ସାମଲ ଓ କଟକ ଡିସିପି ଅଖିଳେଶ୍ବର ସିଂଙ୍କ ସହ ବାଦାମବାଡ଼ିରେ ଭିତ୍ତିଭୂମିର ସମୀକ୍ଷା କରିବା ସହ ଅନୁଗୁଳ-ପୁରୀ ବସଷ୍ଟାଣ୍ଡ ଓ ସେସୁ କଲୋନୀ ମଧ୍ୟ ବୁଲି ଦେଖିଥିଲେ।
ବାଦାମବାଡ଼ି ଅଞ୍ଚଳରୁ ପାଣ୍ଡିଆନ୍ ରାଣୀହାଟ ଅଂଚଳରେ ଥିବା କଟକ ବଡ଼ ଡାକ୍ତରଖାନା ଓ ତାଳଦଣ୍ଡା କେନାଲକୁ ସଂଯୋଗ କରୁଥିବା ହିନ୍ଦ୍ ସିନେମା ହଲ୍ ରୋଡ ଅଂଚଳକୁ ଯାଇଥିଲେ।
ଖାନ ନଗର ଅଂଚଳର ବିଶ୍ବନାଥ ପାଠାଗାର ନିକଟରେ ଥିବା ୩୦ ଏକର ପରମିତ ଜାଗାକୁ ବାଦାମ ବସଷ୍ଟାଣ୍ଡ ସ୍ଥାନାନ୍ତର ହେବା ଯୋଜନା ରହିଥିବା ଏହି ଅବସରରେ କେନ୍ଦ୍ରାଞ୍ଚଲ ଆର୍.ଡି.ସି. ସୂଚନା ଦେଇଛନ୍ତି।
ଭୁବନେଶ୍ୱର, ମାର୍ଚ୍ଚ ୭(ଲୋକାଲ ୱାୟାର): ରାଜ୍ୟରେ ଶନିବାର ଗୋଟିଏ ଦିନରେ ୧୦୩୮ ଜଣ ଡାକ୍ତରଙ୍କୁ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ନିଯୁକ୍ତି ଦେଇଛନ୍ତି ।
ଶନିବାର ଏହି ଉପଲକ୍ଷେ ଆୟୋଜତ କାର୍ଯ୍ୟକ୍ରମରେ ମୁଖ୍ୟମନ୍ତ୍ରୀ କହିଥିଲେ, ଡାକ୍ତରମାନେ ଲୋକଙ୍କ ସେବାକୁ ନିଜର ଧର୍ମ ଭାବେ ବିଚାର କରିବା ଉଚିତ । ନୂତନ ଡାକ୍ତରମାନଙ୍କୁ ମଧ୍ୟ ସେ ସଂକଳ୍ପ ପାଠ କରାଇଥିଲେ ।
କାର୍ଯ୍ୟକ୍ରମରେ ସ୍ୱାସ୍ଥ୍ୟମନ୍ତ୍ରୀ ନବକିଶୋର ଦାସ, ମୁଖ୍ୟ ସଚିବ ଅସିତ ତ୍ରିପାଠୀ, ଉନ୍ନୟନ କମିଶନର ସୁରେଶ ଚନ୍ଦ୍ର ମହାପାତ୍ର, ସ୍ୱାସ୍ଥ୍ୟ ବିଭାଗର ପ୍ରମୁଖ ସଚିବ ନିକୁଞ୍ଜ ବିହାରୀ ଧଳ ଏବଂ ୫-ଟି ସଚିବ ଭି.କେ. ପାଣ୍ଡିଆନ ଉପସ୍ଥିତ ଥିଲେ ।
ଭୁବନେଶ୍ୱର, ମାର୍ଚ୍ଚ ୫(ଲୋକାଲ ୱାୟାର): ପୂର୍ବତନ ମୁଖ୍ୟମନ୍ତ୍ରୀ ବିଜୁ ପଟ୍ଟନାୟକଙ୍କ ଜୟନ୍ତୀ ତଥା ପଞ୍ଚାୟତିରାଜ ଦିବସ ଅବସରରେ ଗୁରୁବାର ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଲୋକସେବା ଭବନରେ ଆୟୋଜିତ ଏକ କାର୍ଯ୍ୟକ୍ରମରେ ଗ୍ରାମାଞ୍ଚଳର ଯୋଗ୍ୟ ୨୦ ଲକ୍ଷ ପରିବାରକୁ 'ପକ୍କା ଘର ଯୋଗ୍ୟତା କାର୍ଡ ଅଧିକାର ପତ୍ର' ବଣ୍ଟନ କାର୍ଯ୍ୟକ୍ରମର ଶୁଭାରମ୍ଭ କରିଛନ୍ତି ।
ଏ ପର୍ଯ୍ୟନ୍ତ ରାଜ୍ୟରେ ୨୫ ଲକ୍ଷ ହିତାଧିକାରୀଙ୍କୁ ପକ୍କା ଘର ଦିଆଯାଇଛି । ଆଗାମୀ ୪ ବର୍ଷ ମଧ୍ୟରେ ଆଉ ୨୦ଲକ୍ଷ ପକ୍କା ଘର ହିତାଧିକାରୀମାନଙ୍କୁ ଯୋଗାଇ ଦିଆଯିବ ।
ମୁଖ୍ୟମନ୍ତ୍ରୀ କାର୍ଯ୍ୟକ୍ରମରେ ପଞ୍ଚାୟତିରାଜ ଓ ପାନୀୟ ଜଳ ବିଭାଗ ଦ୍ୱାରା ପ୍ରସ୍ତୁତ 'ଅନଲାଇନ୍ କେସ୍ ରେକର୍ଡ ପରିଚାଳନା' ଓ 'ଆମ ଘର ମୋବାଇଲ୍ ଆପ୍'ର ଶୁଭାରମ୍ଭ କରିଥିଲେ ।
ଆପ୍ ମାଧ୍ୟମରେ ହିତାଧିକାରୀମାନେ ବ୍ୟକ୍ତିଗତ ଭାବେ ଗ୍ରାମୀଣ ବାସଗୃହ ଯୋଗାଣ ସମ୍ପର୍କିତ ସମସ୍ତ ତଥ୍ୟ ପାଇପାରିବେ ଏବଂ ଗୃହ ନିର୍ମାଣ ପାଇଁ ଥିବା ବିଭିନ୍ନ କିସ୍ତିର ପ୍ରକ୍ରିୟା ଓ ଫଟୋ ଅପଲୋଡ୍ କରାଯାଇପାରିବ ।
ଏହି ଅବସରରେ ଯୋଗ୍ୟ ହିତାଧିକାରୀଙ୍କ ୨୧ଟି ସଫଳ କାହାଣୀକୁ ନେଇ ସଂକଳିତ ଏକ କଫି ଟେବୁଲ୍ ବୁକକୁ ମୁଖ୍ୟମନ୍ତ୍ରୀ ଉନ୍ମୋଚନ କରିଥିଲେ ।
କାର୍ଯ୍ୟକ୍ରମରେ ପଞ୍ଚାୟତିରାଜ ମନ୍ତ୍ରୀ ପ୍ରତାପ ଜେନା, ଅର୍ଥ ମନ୍ତ୍ରୀ ନିରଞ୍ଜନ ପୂଜାରୀ, ଯୋଜନା ଓ ସମନ୍ୱୟ ବିଭାଗ ମନ୍ତ୍ରୀ ପଦ୍ମନାଭ ବେହେରା, ମୁଖ୍ୟ ଶାସନ ସଚିବ ଅସିତ ତ୍ରିଌାଠୀ, ପଞ୍ଚାୟତିରାଜ ଓ ପାନୀୟ ଜଳ ବିଭାଗର ପ୍ରମୁଖ ଶାସନ ସଚିବ ଦେଓ ରଂଜନ କୁମାର ସିଂହ ଉପସ୍ଥିତ ଥିଲେ ।
ଭୁବନେଶ୍ୱର, ମାର୍ଚ୍ଚ ୪(ଲୋକାଲ ୱାୟାର): ପୂର୍ବରୁ 'ମୋ ସରକାର'ରେ ରାଜ୍ୟ ସରକାରଙ୍କ ୨୨ଟି ବିଭାଗ ସାମିଲ ହୋଇଥିବା ବେଳେ ବୁଧବାର ଲୋକସେବା ଭବନରେ ଅନୁଷ୍ଠିତ ଏକ କାର୍ଯ୍ୟକ୍ରମରେ ଆଉ ୫ଟି ବିଭାଗ ଏଥିରେ ସାମିଲ ହୋଇଥିବା ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଘୋଷଣା କରିଛନ୍ତି ।
ଆଜି ମୋ ସରକାରରେ ସାମିଲ ହୋଇଥିବା ୫ଟି ବିଭାଗ ହେଲେ ବିଦ୍ୟାଳୟ ଓ ଗଣଶିକ୍ଷା ବିଭାଗ, ଗ୍ରାମ୍ୟ ଉନ୍ନୟନ, ଶକ୍ତି, ଉଚ୍ଚଶିକ୍ଷା, ବିଜ୍ଞାନ ଏବଂ କାରିଗରୀ ବିଭାଗ ।
ଏହି ଅବସରରେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ କହିଥିଲେ, ସରକାରୀ କର୍ମଚାରୀମାନେ ଲୋକଙ୍କୁ ଉତ୍ତମ ବ୍ୟବହାର ପ୍ରଦର୍ଶନ କରିବା ଉଚିତ୍ ।
କାର୍ଯ୍ୟକ୍ରମରେ ମୁଖ୍ୟ ଶାସନ ସଚିବ ଅସିତ ତ୍ରିପାଠି, ୫-ଟି ସଚିବ ଭି.କେ.ପାଣ୍ଡିଆନ ଏବଂ ଉନ୍ନୟନ କମିଶନର ସୁରେଶ ଚନ୍ଦ୍ର ମହାପାତ୍ର ଉପସ୍ଥିତ ଥିଲେ ।
ସହିଦ ନଗର ପଶୁ ଚିକିତ୍ସାଳୟରେ୨୪ ଘଣ୍ଟିଆ ସେବା ପ୍ରଦାନ କରାଯିବ ବୋଲି ମତ୍ସ୍ୟ ଓ ପଶୁ ସମ୍ପଦ ବିକାଶ ବିଭାଗ ତରଫରୁ ଘୋଷଣା କରାଯାଇଛି ।
ସହିଦ ନଗର ପଶୁ ଚିକିତ୍ସାଳୟ ୨୪ ଘଣ୍ଟିଆ ସେବା ପ୍ରଦାନ କରିବ । ସହରର ଗୋରୁଗାଈ ମାଲିକମାନେ ଆପାତକାଳୀନ ପଶୁ ଚିକିତ୍ସା ସେବାର ଲାଭ ଦୈନିକ ପାଇପାରିବେ ବୋଲି ବିଭାଗୀୟ ଅଧିକାରୀ କହିଛନ୍ତି ।
ପଶୁ ଚିକିତ୍ସା ଅଧିକାରୀ ତାଲିମ ପ୍ରତିଷ୍ଠାନ, ଲକ୍ଷ୍ମୀସାଗରର ପଶୁ ଡାକ୍ତରମାନେ ଚିକିତ୍ସାଳୟର ଡାକ୍ତରମାନଙ୍କ ସହ ମିଶି କାମ କରିବେ । ପଶୁ ଡାକ୍ତର ଓ ଅନ୍ୟ କର୍ମଚାରୀମାନେ ସିଫ୍ଟରେ କାମ କରିବା ପାଇଁ ରୋଷ୍ଟର ବ୍ୟବସ୍ଥା ଆରମ୍ଭ ହେବ ।
ଭୁବନେଶ୍ୱର, ମାର୍ଚ୍ଚ ୩(ଲୋକାଲ ୱାୟାର): ଓଡ଼ିଶାରେ ୪ଟି ରାଜ୍ୟସଭା ନିର୍ବାଚନ ପାଇଁ ତାରିଖ ଘୋଷଣା ହୋଇ ସାରିଥିବା ବେଳେ ବିଧାନସଭା ସଚିବ ଦାଶରଥୀ ଶତପଥିଙ୍କୁ ଏଥିପାଇଁ ରିଟର୍ଣ୍ଣିଂ ଅଫିସର ଭାବେ ନିର୍ବାଚନ କମିଶନ ନିଯୁକ୍ତ କରିଥିବା ମଙ୍ଗଳବାର ସୂଚନା ଦିଆଯାଇଛି ।
ସେହିପରି ରାଜ୍ୟ ମୁଖ୍ୟ ନିର୍ବାଚନ ଅଧିକାରୀ (ସିିଇଓ) ସୁଶୀଲ କୁମାର ଲୋହାନିଙ୍କୁ ପର୍ଯ୍ୟବେକ୍ଷକ ଭାବେ କମିଶନ ନିଯୁକ୍ତ କରିଛନ୍ତି ।
ସୂଚନାଯୋଗ୍ୟ, ରାଜ୍ୟର ୪ଟି ରାଜ୍ୟସଭା ଆସନରେ ମାର୍ଚ୍ଚ ୨୬ରେ ହେବ ଭୋଟ ହେବ ବୋଲି କମିଶନ ପୂର୍ବରୁ ଘୋଷଣା କରିସାରିଛନ୍ତି ।
ଘୋଷଣା ଅନୁସାରେ ମାର୍ଚ୍ଚ ୬ରେ ବିଜ୍ଞପ୍ତି ଜାରି ହେବ ଏବଂ ୧୩ ତାରିଖ ସୁଦ୍ଧା ନାମାଙ୍କନପତ୍ର ଦାଖଲ, ୧୬ରେ ପ୍ରାର୍ôଥପତ୍ର ଯାଞ୍ଚ, ୧୮ ସୁଦ୍ଧା ପ୍ରାର୍ଥିପତ୍ର ପ୍ରତ୍ୟାହାର ହେବ । ଆବଶ୍ୟକ ପଡ଼ିଲେ ମାର୍ଚ୍ଚ ୨୬ ତାରିଖ ଭୋଟ ଗ୍ରହଣ ହେବ ।
ଭୁବନେଶ୍ୱର, ମାର୍ଚ୍ଚ ୧(ଲୋକାଲ ୱାୟାର): ଦିଲ୍ଲୀ ଦଙ୍ଗାରେ କ୍ଷତିଗ୍ରସ୍ତ ହୋଇଥିବା ବିଏସଏଫ ଯବାନ ମହମ୍ମଦ ଅନିସଙ୍କୁ ୧୦ ଲକ୍ଷ ଟଙ୍କାର ସହାୟତା ଦେବାକୁ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ରବିବାର ଘୋଷଣା କରିଛନ୍ତି ।
ମୁଖ୍ୟମନ୍ତ୍ରୀଙ୍କ ରିଲିଫ ଫଣ୍ଡରୁ ଏହି ସହାୟତା ରାଶି ପ୍ରଦାନ କରାଯିବ । କନଷ୍ଟେବଳ ମହମ୍ମଦ ଅନିସ ବିଏସଏଫ (ସୀମା ସୁରକ୍ଷା ବଳ)ର ନବମ ବାଟାଲିୟନରେ କାର୍ଯ୍ୟରତ ଏବଂ ଏବେ ମାଲକାନଗିରି ଜିଲ୍ଲାର ସ୍ୱାଭିମାନ ଅଞ୍ଚଳରେ ମୁତୟନ ହୋଇଛନ୍ତି । ସେଠାରେ ଗୁରୁପ୍ରିୟା ପୋଲ ସହ ସମଗ୍ର ଅଞ୍ଚଳକୁ ମାଓବାଦୀଙ୍କ ଆଡ଼ୁ ଭୟ ଥିବାରୁ ଯବାନମାନେ ସୁରକ୍ଷା ଦେଉଛନ୍ତି ।
ଉଲ୍ଲେଖଯୋଗ୍ୟ, ନିକଟରେ ହୋଇଥିବା ଦିଲ୍ଲୀ ଦଙ୍ଗାରେ ୪୨ ଜଣଙ୍କ ମୃତ୍ୟୁ ହୋଇଥିବା ବେଳେ ୨ଶହରୁ ଅଧିକ ଆହତ ହୋଇ ଡାକ୍ତରଖାନାରେ ଚିକିତ୍ସିତ ହେଉଛନ୍ତି । ଦଙ୍ଗାର ତଦନ୍ତ ପାଇଁ କ୍ରାଇମବ୍ରାଞ୍ଚର ଦୁଇଟି ଏସଆଇଟି (ସ୍ପେଶାଲ ଇନଭେଷ୍ଟିଗେସନ ଟିମ୍) ଗଠନ କରାଯାଇଛି ।
ଏହି ଦଙ୍ଗାରେ ଅନିସଙ୍କ ଘର ମଧ୍ୟ ପୋଡ଼ି ଦିଆଯାଇଥିଲା । ଗତକାଲି ବିଏସଏଫର ଏକ ଟିମ୍ ଅନିସଙ୍କ ଘରକୁ ଯାଇ ସହାୟତା ଦେବାକୁ ମଧ୍ୟ ପ୍ରତିଶ୍ରୁତି ଦେଇଛନ୍ତି ।
